<classify> MKUU wa Mkoa wa Dodoma, Dk Binilith Mahenge ametatua mgogoro wa ardhi kwa kuwapa viwanja wananchi 954 waliovamia eneo lilotengwa kwa ajili ya ukanda wa kijani na wengine 215 waliokosa, amewapa viwanja eneo lingine.Akitangaza uamuzi huo katika Mtaa wa Mtakuja, Kata ya Changombe, Dk Mahenge amesema anataka kulifanya jiji la Dodoma mahali salama pa kuishi wageni na wenyeji, kuwekeza na kufanya biashara na kusiwe na migogoro ya ardhi.Dk Mahenge alitatua mgogoro huo baada ya kupokea ripoti kutoka kwenye timu ya watalaamu saba iliyoundwa miezi mitatu iliyopita kufuatilia mgogoro wa viwanja katika eneo hilo ambalo awali lilitengwa kwa ajili ya ukanda wa kijani na makaburi lakini wananchi wakivamia na kujenga.Dk Mahenge alisema kati ya wananchi hao, ambao walishachukua barua za kumilikishwa viwanja, wanatakiwa wakamilishe taratibu za umiliki viwanja ili waweze kutambuliwa na kupatiwa hatimiliki na kupewa vibali vya ujenzi ili wajenge makazi bora.Alisema wananchi ambao hawajachukua barua na wale ambao watapewa viwanja eneo lingine, wanapaswa kurudisha barua za zamani , lakini ili wapate barua mpya, wanatakiwa kuwa na vitambulisho au barua kutoka kwa mtendaji wa kata, ili wapawe upya za eneo lingine.Wananchi ambao walikuwa vinara vya kuzuia wengine kuchukua barua ili kuendeleza maeneo halali waliyopewa waache mara moja tabia hiyo kwani hatua kali za kisheria zitachukuliwa dhidi yao pindi tu itakapobainika wanaendelea na vitendo hivyo, amesema.Dk Mahenge alisema wananchi wote waliojenga bila vibali, wasitishe ujenzi huo na kuyaondoa majengo yao mara moja kwani wakikaidi, halmashauri ya Jiji itayaondoa kwa kuzingatia kanuni na taratibu za mipango miji.Akizungumzia hilo, Mkurugenzi wa Jiji, Godwin Kunambi alisema wananchi 215 waliokosa viwanja katika eneo la Mtakuja watapatiwa viwanja eneo la Kikombo ambako tayari miundombinu ya barabara, maji na umeme inafanyiwa kazi.Diwani wa Kata ya Changombe, Bakari Fundikira alipongeza juhudi zilizofanywa na Mkuu wa Mkoa, Mkurugenzi na Mbunge wa Jimbo la Dodoma Mjini, Antony Mavunde katika kumaliza mgogoro huo.Mwenyekiti wa Mtaa wa Mtakuja, Issa Abdi alimwomba Mkurugenzi katika mgao wa viwanja asiwasahau wazee, yatima na wajane katika hesabu ya malipo na ambao hawamo katika orodha hiyo.  <topic>: KITAIFA 